**ZAKON**

**O IZMJENAMA I DOPUNAMA ZAKONA**

**O POREZU NA DOHODAK**

Član 1.

U Zakonu o porezu na dohodak („Službeni glasnik Republike Srpske“, br. 60/15, 5/16, 66/18, 105/19, 123/20 i 49/21) član 4. mijenja se i glasi:

„(1) Porez na dohodak od ličnih primanja plaća se po stopi od 8%.

(2) Porez na prihod od samostalne djelatnosti plaća se po stopi od 10%.

(3) Porez na dohotke iz člana 3. stav 1. t. 3), 4), 5) i 7) ovog zakona plaća se po stopi od 13%.

(4) Porez na dohodak malog preduzetnika i dohodak iz stranih izvora plaća se u skladu sa posebnim odredbama ovog zakona.“

Član 2.

U članu 10. u stavu 3. u tački 1) broj: „8.400“ zamjenjuje se brojem: „12.000“.

Član 3.

U članu 11. poslije stava 1. dodaje se novi stav 2, koji glasi:

„(2) Koristima iz radnog odnosa ne smatraju se:

1) posebni ljekarski pregledi po osnovu posebnih propisa,

2) sistematski kontrolni ljekarski pregledi za sve zaposlene,

3) premije kolektivnog osiguranja koje za svoje radnike uplaćuje poslodavac za slučajeve povrede na radnom mjestu i pri dolasku na posao i odlasku sa posla.“

Član 4.

Član 12. briše se.

Član 5.

Član 13. mijenja se i glasi:

„Poreska osnovica poreza na dohodak od ličnih primanja predstavlja zbir bruto ličnih primanja iz člana 11. stav 1. ovog zakona.“

Član 6.

Poslije člana 24. dodaje se novi član 24a, koji glasi:

„Član 24a.

Mali preduzetnik je dužan da do 10. u mjesecu podnese poresku prijavu za prethodni mjesec, u kojoj se iskazuje ukupno ostvareni prihod malog preduzetnika i obračunati porez na dohodak malog preduzetnika.“

Član 7.

Poslije člana 25. dodaje se novi član 25a, koji glasi:

„Član 25a.

(1) Porez na dohodak od samostalne djelatnosti plaća se akontativno, mjesečno, do 10. u mjesecu za prethodni mjesec, a na osnovu podataka iz godišnje poreske prijave za prethodnu poresku godinu.

(2) Ukoliko poreski obveznik planira da će u tekućoj godini ostvariti veći ili manji dohodak, može podnijeti zahtjev za utvrđivanje akontacije poreza na dohodak u skladu sa planom.

(3) Poreski obveznik poreza na dohodak od samostalne djelatnosti, osim malog preduzetnika, koji u toku godine započne obavljanje samostalne djelatnosti, dužan je da podnese poresku prijavu sa procjenom prihoda i rashoda do kraja prve poreske godine, kao i procjenu mjesečne akontacije poreza na dohodak od samostalne djelatnosti, najkasnije u roku od 30 dana od dana upisa u registar nadležnog organa, odnosno od dana početka obavljanja djelatnosti.“

Član 8.

Poslije člana 72. dodaje se novi član 72a, koji glasi:

„Član 72a.

Na dohotke od ličnih primanja koji su ostvareni prije stupanja na snagu ovog zakona primjenjivaće se odredbe zakona koji je bio na snazi posljednjeg dana u mjesecu za koji se isplaćuje dohodak od ličnih primanja.“

Član 9.

Ovaj zakon objavljuje se u „Službenom glasniku Republike Srpske“, a stupa na snagu 1. januara 2022. godine.

Broj: 02/1-021- 1063 /21 POTPREDSJEDNIK

Datum: 15. decembra 2021. godine NARODNE SKUPŠTINE

Denis Šulić